	
	
	



N á v r h


ZÁKON

z ...... 2026,

ktorým sa mení a dopĺňa zákon č. 222/2004 Z. z. o dani z pridanej hodnoty
v znení neskorších predpisov a ktorým sa menia a dopĺňajú niektoré zákony

Národná rada Slovenskej republiky sa uzniesla na tomto zákone:

Čl. I

Zákon č. 222/2004 Z. z. o dani z pridanej hodnoty v znení zákona č. 350/2004 Z. z., zákona č. 651/2004 Z. z., zákona č. 340/2005 Z. z., zákona č. 523/2005 Z. z., zákona č. 656/2006 Z. z., zákona č. 215/2007 Z. z., zákona č. 593/2007 Z. z., zákona č. 378/2008 Z. z., zákona č. 465/2008 Z. z., zákona č. 83/2009 Z. z., zákona č. 258/2009 Z. z., zákona č. 471/2009 Z. z., zákona č. 563/2009 Z. z., zákona č. 83/2010 Z. z., zákona č. 490/2010 Z. z., zákona č. 331/2011 Z. z., zákona č. 406/2011 Z. z., zákona č. 246/2012 Z. z., zákona č. 440/2012 Z. z., zákona č. 360/2013 Z. z., zákona č. 218/2014 Z. z., zákona č. 268/2015 Z. z., zákona č. 360/2015 Z. z., zákona č. 297/2016 Z. z., zákona č. 298/2016 Z. z., zákona č. 334/2017 Z. z., zákona č. 112/2018 Z. z., zákona č. 323/2018 Z. z., zákona č. 368/2018 Z. z., zákona č. 369/2018 Z. z., zákona č. 317/2019 Z. z., zákona č. 318/2019 Z. z., zákona č. 368/2019 Z. z., zákona č. 344/2020 Z. z., zákona č. 186/2021 Z. z., zákona č. 346/2021 Z. z., zákona č. 408/2021 Z. z., zákona č. 222/2022 Z. z., zákona č. 516/2022 Z. z., zákona č. 9/2023 Z. z., zákona č. 309/2023 Z. z., zákona č. 530/2023 Z. z., zákona č. 102/2024 Z. z., zákona č. 278/2024 Z. z., zákona č. 354/2024 Z. z., zákona č. 364/2024 Z. z., zákona č. 26/2025 Z. z., zákona č. 77/2025 Z. z., zákona č. 181/2025 Z. z., zákona č. 261/2025 Z. z., zákona č. 384/2025 Z. z. a zákona č. 385/2025 Z. z. sa mení a dopĺňa takto:

1. V § 4 ods. 7 prvá veta a druhá veta znejú:  
„Zdaniteľná osoba podľa odseku 6 písm. a) môže podať žiadosť o registráciu pre daň, ku ktorej je povinná priložiť dokumenty, ktorými preukáže postavenie zdaniteľnej osoby, pričom daňový úrad túto osobu zaregistruje, pridelí jej identifikačné číslo pre daň a vydá rozhodnutie o registrácii pre daň najneskôr do 21 dní odo dňa doručenia žiadosti o registráciu pre daň, ak druhá veta neustanovuje inak. Ak vzniknú odôvodnené pochybnosti, či žiadateľ o registráciu pre daň je zdaniteľnou osobou alebo či údaje uvedené v žiadosti o registráciu pre daň a priložených dokumentoch sú úplné, pravdivé a správne, daňový úrad vyzve žiadateľa o registráciu pre daň v lehote na vydanie rozhodnutia podľa prvej vety, aby do 8 dní odo dňa doručenia výzvy tieto pochybnosti odstránil; ak nedôjde k odstráneniu pochybností, daňový úrad vydá bezodkladne rozhodnutie podľa odseku 10 písm. b), inak do 60 dní odo dňa doručenia žiadosti o registráciu pre daň vydá rozhodnutie o registrácii pre daň a pridelí zdaniteľnej osobe identifikačné číslo pre daň.”.

2. V § 4 ods. 15 tretej vete sa slovo „a“ nahrádza čiarkou a na konci sa pripájajú tieto slová: „a hodnota príležitostného nájmu nehnuteľnosti“.



3. V § 5 ods. 1 písm. c) sa na konci pripája čiarka a tieto slová: „alebo, ak nejde o nadobudnutie tovaru v tuzemsku z iného členského štátu, ktoré sa považuje za oslobodené od dane podľa § 44 písm. d)“. 

4. V § 5 ods. 2 písm. f) sa na konci pripájajú tieto slová: „alebo, ak premiestňuje vlastný tovar z tuzemska do iného členského štátu, pri ktorom uplatňuje osobitnú úpravu podľa ustanovení zákona platného v inom členskom štáte zodpovedajúcich § 68ca“.

5. V § 8 ods. 4 úvodnej vete sa vypúšťajú slová „okrem premiestnenia tovaru, ktoré spĺňa podmienky režimu call-off stock podľa § 8a, a“.

6. V § 8 ods. 7 sa slová „osobe inej ako zdaniteľnej osobe“ nahrádzajú slovami „zdaniteľnej osobe alebo právnickej osobe, ktorá nie je zdaniteľnou osobou, u ktorých nadobudnutie tovaru nie je predmetom dane podľa § 11 ods. 4 alebo podľa ustanovenia zákona platného v inom členskom štáte zodpovedajúceho § 11 ods. 4 alebo osobe inej ako zdaniteľnej osobe“.   

7. § 8a sa vypúšťa. 

8. § 9 sa dopĺňa odsekmi 5 až 8, ktoré znejú: 
„(5) Ak zdaniteľná osoba uľahčuje5ab) v tuzemsku dodanie služby krátkodobého nájmu ubytovania tej istej osobe nepretržite najviac na 30 nocí alebo dodanie služby cestnej dopravy osôb prostredníctvom využitia elektronického komunikačného rozhrania, ako je elektronické trhovisko, elektronická platforma, elektronický portál alebo podobný elektronický prostriedok, považuje sa za zdaniteľnú osobu, ktorá túto službu sama prijala a sama dodala, ak odsek 7 alebo odsek 8 neustanovuje inak.
(6) Za službu cestnej dopravy osôb v tuzemsku podľa odseku 5 sa považuje úsek cestnej dopravy, ktorá sa uskutočňuje medzi dvoma miestami v tuzemsku; § 46 týmto nie je dotknutý. 
(7) Odsek 5 sa neuplatní, ak osoba dodávajúca službu podľa odseku 5 oznámi zdaniteľnej osobe, ktorá uľahčuje dodanie tejto služby,
a) identifikačné číslo podľa § 4, § 4b, § 4c alebo § 5, alebo osobitné identifikačné číslo pridelené podľa § 68a alebo § 68b, alebo podľa ustanovení zákona platného v inom členskom štáte zodpovedajúcich § 68a alebo § 68b, a
b) skutočnosť, že pri tejto službe bude osobou povinnou platiť daň.
(8) Odsek 5 sa neuplatní na dodanie služieb v rámci osobitnej úpravy uplatňovania dane podľa § 65.“.   

9. § 11a sa vypúšťa. 

10. V § 16 ods. 13 sa na konci pripája táto veta:
„Miestom dodania služby spočívajúcej v uľahčení dodania služby osobe inej ako zdaniteľnej osobe prostredníctvom využitia elektronického komunikačného rozhrania, ako je elektronické trhovisko, elektronická platforma, elektronický portál alebo podobný elektronický prostriedok, je to isté miesto, ako miesto dodania služby, ktorej dodanie sa uľahčuje.“. 

11. V § 16a ods. 1 písm. b) sa za slovo „prepravuje“ vkladajú slová „z členského štátu podľa písmena a)“.    

12. V § 16a ods. 3 sa na konci pripája táto veta:
„Dodávateľ tovaru alebo služby, ktorý uplatňuje osobitnú úpravu podľa § 68b, sa považuje za osobu, ktorá sa rozhodla pre miesto dodania tovaru alebo služby podľa prvej vety.“.   

13. V § 23 ods. 1 sa vypúšťajú slová „a 11a“.

14. V § 25a ods. 12 sa slová „písm. i)“ nahrádzajú slovami „písm. g)“.

15. V § 27 ods. 2 písm. a) a ods. 3 písm. a) sa vypúšťajú slová „okrem dovážaného tovaru, pri ktorom sa daň priznáva a platí podľa § 68cb”.

16. § 42a vrátane nadpisu znie:

„§ 42a
Oslobodenie od dane pri dodaní tovaru alebo služby zdaniteľnej osobe, ktorá uľahčuje ich dodanie

(1) Ak sa tovar dodá zdaniteľnej osobe, ktorá uľahčuje dodanie tohto tovaru na území Európskej únie podľa § 8 ods. 7 prvej vety, dodanie tovaru tejto zdaniteľnej osobe je oslobodené od dane.
(2) Ak sa služba dodá zdaniteľnej osobe, ktorá podľa § 9 ods. 5 uľahčuje dodanie tejto služby, dodanie služby tejto zdaniteľnej osobe je oslobodené od dane.“. 

17. V § 43 odsek 4 znie:
„(4) Oslobodené od dane je premiestnenie tovaru zdaniteľnej osoby z tuzemska do iného členského štátu na účely jej podnikania (§ 8 ods. 4), ak by dodanie tohto tovaru pre inú osobu bolo oslobodené od dane podľa odseku 1; splnenie podmienky podľa odseku 1 písm. b) sa nevyžaduje, ak sa na premiestnenie tovaru z tuzemska do iného členského štátu uplatňuje osobitná úprava podľa § 68ca.“. 

18. § 44 vrátane nadpisu znie:

„§ 44
Oslobodenie od dane pri nadobudnutí tovaru v tuzemsku z iného členského štátu

Oslobodené od dane je nadobudnutie tovaru v tuzemsku z iného členského štátu, ak
a) by dodanie takého tovaru platiteľom v tuzemsku bolo oslobodené od dane,
b) by dovoz takého tovaru bol oslobodený od dane podľa § 48 ods. 1, 2, 4 až 9 a 11 a 13, 
c) by nadobúdateľ tovaru mal nárok na vrátenie dane v plnom rozsahu podľa § 55a alebo § 56 až 58, alebo
d) ide o nadobudnutie tovaru podľa § 11 ods. 8, ak sa na premiestnenie tovaru do tuzemska z iného členského štátu uplatnila osobitná úprava podľa § 68ca alebo podľa ustanovenia zákona platného v inom členskom štáte zodpovedajúceho § 68ca.“. 

19. V § 48d ods. 7 tretej vete, § 68a ods. 12, § 68b ods. 18 a § 68c ods. 23 sa slová „daňového úradu“ nahrádzajú slovami „finančného riaditeľstva“.

20. V § 49 ods. 2 písm. c) a § 69 ods. 6 sa vypúšťajú slová „a § 11a“.   

21. V § 49 ods. 10 sa za slovo „68c“ vkladajú slová „alebo podľa § 68ca“ a na konci sa pripájajú tieto slová: „alebo v § 68ca ods. 1 písm. a) “. 

22. § 49 sa dopĺňa odsekom 12, ktorý znie: 
„(12) Platiteľ, ktorý sa považuje za osobu, ktorá sama prijala a sama dodala službu podľa § 9 ods. 5, má právo na odpočítanie dane z tovarov a služieb prijatých v súvislosti s dodaním tejto služby.“.

23. V § 53b ods. 7 sa slová „písm. j)“ nahrádzajú slovami „písm. h)“.

24. Poznámka pod čiarou k odkazu 26 znie:   
„26) § 22 zákona č. 595/2003 Z. z. v znení neskorších predpisov.“.

25. V § 55 ods. 3 písm. c) sa vypúšťajú slová „alebo § 11a“.

26. V § 55a ods. 6 sa za slovo „§ 68b“ vkladá čiarka, slová „alebo § 68c“ sa nahrádzajú slovami „§ 68c alebo § 68ca” a za slová „a c)“ sa vkladajú slová „alebo § 68ca ods. 1 písm. a)“. 

27. V § 56 ods. 4 sa za slová „68c“ vkladajú slová „a § 68ca“ a za slová „§ 68 ods. 1“ sa vkladajú slová „alebo § 68ca ods. 1 písm. a)“. 

28. § 65 sa dopĺňa odsekom 13, ktorý znie:
„(13) Osobitná úprava podľa odsekov 1 až 12 sa nevzťahuje na službu krátkodobého nájmu ubytovania dodávanú tej istej osobe nepretržite najviac na 30 nocí alebo službu cestnej dopravy osôb, ak je dodaná zdaniteľnou osobou uľahčujúcou jej dodanie podľa § 9 ods. 5.“.   

29. Nadpis nad § 68 znie: 
„Osobitné úpravy uplatňovania dane na služby dodávané osobe inej ako zdaniteľnej osobe, na predaj tovaru na diaľku, určité domáce dodania tovaru a pre premiestnenie vlastného tovaru“. 

30. V § 68 ods. 1 písm. a) sa vypúšťajú slová „ktorá má sídlo, bydlisko alebo sa obvykle zdržiava na území Európskej únie,“. 

31. V § 68 ods. 1 písm. b) treťom bode sa za slová „neusadenou na území Európskej únie” vkladajú slová „zdaniteľnej osobe alebo právnickej osobe, ktorá nie je zdaniteľnou osobou, u ktorých nadobudnutie tovaru nie je predmetom dane podľa § 11 ods. 4 alebo podľa ustanovenia zákona platného v inom členskom štáte zodpovedajúceho § 11 ods. 4 alebo“. 

32. V § 68 ods. 1 sa písmeno b) dopĺňa štvrtým bodom až šiestym bodom, ktoré znejú:
„4. dodanie tovaru podľa § 13 ods. 1 písm. b), d) a f) zdaniteľnou osobou neusadenou v členskom štáte, v ktorom je miesto dodania tovaru, pre zdaniteľnú osobu alebo pre právnickú osobu, ktorá nie je zdaniteľnou osobou, u ktorých nadobudnutie tovaru nie je predmetom dane podľa § 11 ods. 4 alebo podľa ustanovenia zákona platného v inom členskom štáte zodpovedajúceho § 11 ods. 4, alebo pre osobu inú ako zdaniteľnú osobu,  
5. dodanie tovaru zdaniteľnou osobou neusadenou v členskom štáte, v ktorom je miesto dodania tovaru, ak ide o dodanie tovaru bez odoslania alebo prepravy alebo, ak sa preprava začína aj končí v tom istom členskom štáte pre zdaniteľnú osobu alebo pre právnickú osobu, ktorá nie je zdaniteľnou osobou, u ktorých nadobudnutie tovaru nie je predmetom dane podľa § 11 ods. 4 alebo podľa ustanovenia zákona platného v inom členskom štáte zodpovedajúceho § 11 ods. 4, alebo pre osobu inú ako zdaniteľnú osobu, 
6. dodanie tovaru podľa § 8 ods. 3, dodanie služby podľa § 9 ods. 2 alebo ods. 3, opravu odpočítanej dane podľa § 53 ods. 1 písm. c), na úpravu odpočítanej dane pri tovare podľa § 54 alebo § 54d alebo podľa ustanovení zákona platného v inom členskom štáte zodpovedajúcich § 8 ods. 3, § 9 ods. 2 alebo ods. 3, § 53 ods. 1 písm. c), § 54 alebo § 54d, ak zdaniteľná osoba nie je usadená v členskom štáte, do ktorého tovar premiestnila z iného členského štátu a na toto premiestnenie sa uplatnila osobitná úprava podľa § 68ca,“.   

33. V § 68a ods. 2, § 68b ods. 2 a § 68c ods. 4 sa za slovo „vrátane“ vkladá slovo „prípadných“. 

34. V § 68a ods. 10 písm. b), 68b ods. 13 písm. b) a § 68c ods. 21 písm. b) sa na konci  pripája bodkočiarka a tieto slová: „údaje o výške dane pre každú sadzbu dane, o sadzbe dane a o celkovej výške splatnej dane sa uvádzajú len, ak v príslušnom zdaňovacom období došlo k dodaniu, na ktoré sa táto osobitná úprava vzťahuje“. 

35. V § 68a sa odsek 10 dopĺňa písmenom c), ktoré znie:
„c) každú zmenu údajov podľa písmena b) v podanom daňovom priznaní do uplynutia lehoty na podanie tohto daňového priznania.“.     

36. V § 68a ods. 13 a § 68b ods. 19 prvá veta a druhá veta znejú: 
„Každú zmenu údajov v podanom daňovom priznaní je po uplynutí lehoty na podanie daňového priznania zdaniteľná osoba podľa odseku 2 povinná uviesť v nasledujúcom daňovom priznaní najneskôr do troch rokov odo dňa uplynutia lehoty na podanie pôvodného daňového priznania. V tomto nasledujúcom daňovom priznaní zdaniteľná osoba uvedie príslušný členský štát spotreby, zdaňovacie obdobie a sumu dane, ktorá vyplýva z opravy.“. 

37. Nadpis § 68b znie: 
„Osobitná úprava uplatňovania dane na predaj tovaru na diaľku na území Európskej únie, určité dodania tovaru na území Európskej únie dodané zdaniteľnou osobou a určité služby dodané zdaniteľnou osobou usadenou na území Európskej únie, neusadenou v členskom štáte spotreby“. 

38. V § 68b ods. 1 sa písmeno b) dopĺňa piatym bodom až ôsmym bodom, ktoré znejú: 
„5. v ktorom sa nachádza tovar dodávaný bez odoslania alebo prepravy tovaru, alebo ktorý si zdaniteľná osoba zvolí pre oznámenie, že chce uplatňovať osobitnú úpravu, ak tento členský štát je jedným z viacerých členských štátov, v ktorých sa nachádza tovar dodávaný bez odoslania alebo prepravy tovaru, a ak zdaniteľná osoba nemá sídlo ani prevádzkareň na území Európskej únie,
6. v ktorom sa odoslanie alebo preprava tovaru začína aj skončí, ak ide o ten istý členský štát, alebo ktorý si zdaniteľná osoba zvolí pre oznámenie, že chce uplatňovať osobitnú úpravu, ak tento členský štát je jedným z viacerých členských štátov, v ktorých odoslanie alebo preprava tovaru začína aj skončí, a ak zdaniteľná osoba nemá sídlo ani prevádzkareň na území Európskej únie,
7. v ktorom sa uskutočňuje dodanie tovaru podľa § 13 ods. 1 písm. d) a f), alebo ktorý si zdaniteľná osoba zvolí pre oznámenie, že chce uplatňovať osobitnú úpravu, ak tento členský štát je jedným z viacerých členských štátov, v ktorých sa uskutočňuje dodanie tovaru podľa § 13 ods. 1 písm. d) a f), a ak zdaniteľná osoba nemá sídlo ani prevádzkareň na území Európskej únie,
8. v ktorom je zdaniteľná osoba identifikovaná pre uplatňovanie osobitnej úpravy pre premiestnenie vlastného tovaru podľa § 68ca alebo podľa ustanovenia zákona platného v inom členskom štáte zodpovedajúceho § 68ca, a to aj, ak sú splnené podmienky podľa druhého bodu až siedmeho bodu,“. 

39. V § 68b ods. 1 sa písmeno c) dopĺňa  štvrtým bodom a piatym bodom, ktoré znejú:
[bookmark: _Hlk227748731]„4. sa uskutočňuje dodanie tovaru podľa § 68 ods. 1 písm. b) štvrtého bodu, 
5. sa nachádza tovar dodávaný bez odoslania alebo prepravy tovaru podľa § 68 ods. 1 písm. b) piateho bodu.“.

40. V § 68b ods. 2 prvá veta znie: 
„Ak sa zdaniteľná osoba, ktorá uskutočňuje dodanie tovaru alebo služby podľa § 68 ods. 1 písm. b), okrem zdaniteľnej osoby, ktorá uskutočňuje výlučne dodanie tovaru alebo služby oslobodené od dane bez nároku na odpočítanie dane, rozhodne pre uplatňovanie osobitnej úpravy a členským štátom identifikácie je tuzemsko alebo si tuzemsko zvolí ako členský štát identifikácie, je povinná oznámiť daňovému úradu začatie tejto činnosti.“.

41. V § 68b ods. 7 sa za slovo „štvrtom“ vkladajú slová „bode až siedmom“.  

42. V § 68b ods. 13 písm. b) sa za slovo „období“ vkladá čiarka a slová „okrem dodaní tovarov a služieb oslobodených od dane bez nároku na odpočítanie dane“. 

43. V § 68b sa odsek 13 dopĺňa písmenom c), ktoré znie:
„c) každú zmenu údajov podľa písmena b) v podanom daňovom priznaní do uplynutia lehoty na podanie tohto daňového priznania.“.     

44. V § 68b odseky 14 a 15 znejú:  
„(14) Ak sa dodáva tovar bez odoslania alebo prepravy, alebo sa odosiela alebo prepravuje do iných členských štátov alebo z iných členských štátov, zdaniteľná osoba uvedená v odseku 2 je povinná v daňovom priznaní uviesť aj celkovú hodnotu dodaných tovarov podľa § 68 ods. 1 písm. b) bez dane, výšku dane pre každú sadzbu dane, sadzbu dane a celkovú výšku splatnej dane, a to v členení podľa členských štátov, v ktorých sa dodáva tovar bez odoslania alebo prepravy, alebo do ktorých alebo z ktorých sa tovar odosiela alebo prepravuje, ak sa dodanie uskutočňuje podľa § 68 ods. 1 písm. b) prvého bodu a tretieho bodu až šiesteho bodu. Ak sa uskutočňuje úprava odpočítanej dane pri tovare podľa § 68 ods. 1 písm. b) šiesteho bodu, zdaniteľná osoba uvedená v odseku 2 je povinná v daňovom priznaní uviesť aj skutočnosti, ktoré viedli k úprave odpočítanej dane a výšku splatnej dane, a ak ide o investičný  majetok podľa § 54 ods. 2 písm. a) a d), aj dátum začiatku obdobia na úpravu odpočítanej dane, ktoré sa začína po premiestnení. 
(15) Ak zdaniteľná osoba uvedená v odseku 2 dodá tovar podľa § 68 ods. 1 písm. b) prvého bodu a tretieho bodu až šiesteho bodu, daňové priznanie musí obsahovať aj identifikačné číslo pre daň alebo daňové identifikačné číslo pridelené každým členským štátom, v ktorom sa dodáva tovar bez odoslania alebo prepravy, alebo do ktorého alebo z ktorého sa tovar odosiela alebo prepravuje, ak jej bolo príslušným členským štátom pridelené.“. 

45. V § 68b ods. 16 sa za slová „§ 68 ods. 1 písm. b)“ vkladajú slová „druhého bodu“. 

46. V § 68c ods. 4 sa za slová „daňové číslo“ vkladá čiarka a slová „vyhlásenie, že je osobou, ktorá sa považuje za osobu, ktorá prijala a dodala tovar podľa § 8 ods. 7 druhej vety“. 

47. V § 68c ods. 6 druhá veta znie: 
„V oznámení musí sprostredkovateľ uviesť svoje evidenčné identifikačné číslo pridelené podľa odseku 7 písm. b) a obchodné meno, adresu, elektronickú adresu vrátane prípadných webových sídiel, identifikačné číslo pre daň alebo národné daňové číslo zastúpenej zdaniteľnej osoby a vyhlásenie, že zastúpená zdaniteľná osoba je osobou, ktorá sa považuje za osobu, ktorá prijala a dodala tovar podľa § 8 ods. 7 druhej vety.“. 

48. V § 68c sa odsek 21 dopĺňa písmenom c), ktoré znie:
„c) každú zmenu údajov podľa písmena b) v podanom daňovom priznaní do uplynutia lehoty na podanie tohto daňového priznania.“.   

49. V § 68c ods. 24 prvá veta a druhá veta znejú: 
„Každú zmenu údajov v podanom daňovom priznaní je po uplynutí lehoty na podanie daňového priznania zdaniteľná osoba podľa odseku 2 povinná uviesť v nasledujúcom daňovom priznaní najneskôr do troch rokov odo dňa uplynutia lehoty na podanie pôvodného daňového priznania. V tomto nasledujúcom daňovom priznaní zdaniteľná osoba uvedie príslušný členský štát spotreby, zdaňovacie obdobie a sumu dane, ktorá vyplýva z opravy.“.     

50. § 68ca vrátane nadpisu znie:
„§ 68ca    
Osobitná úprava pre premiestnenie vlastného tovaru 

(1)  Na účely uplatňovania osobitnej úpravy pre premiestnenie vlastného tovaru je  
a) premiestnením vlastného tovaru premiestnenie vlastného tovaru z jedného členského štátu do iného členského štátu, ktoré sa považuje za dodanie tovaru za protihodnotu podľa § 8 ods. 4, okrem premiestnenia tovaru, pri ktorom nevznikne právo na odpočítanie dane v plnom rozsahu podľa právneho predpisu členského štátu, do ktorého bol tento tovar premiestnený,  
b) členským štátom identifikácie členský štát,   
1. v ktorom má zdaniteľná osoba sídlo, a ak nemá sídlo na území Európskej únie, členský štát, v ktorom má prevádzkareň,    
2. v ktorom má zdaniteľná osoba prevádzkareň a ktorý si zvolí pre oznámenie, že chce uplatňovať túto osobitnú úpravu, ak nemá sídlo na území Európskej únie a má na území Európskej únie viac ako jednu prevádzkareň,    
3. v ktorom sa začína odoslanie alebo preprava tovaru, ak zdaniteľná osoba nemá sídlo ani prevádzkareň na území Európskej únie,   
4. ktorý si zvolí pre oznámenie, že chce uplatňovať túto osobitnú úpravu, ak tento členský štát je jedným z viacerých členských štátov, v ktorých sa odoslanie alebo preprava tovaru začína, a ak zdaniteľná osoba nemá sídlo ani prevádzkareň na území Európskej únie,     
5. ktorý je členským štátom identifikácie pre uplatňovanie osobitnej úpravy podľa § 68b, a to aj, ak sú splnené podmienky podľa prvého bodu až štvrtého bodu. 
(2) Ak sa zdaniteľná osoba, ktorá premiestňuje vlastný tovar podľa odseku 1 písm. a), rozhodne pre uplatňovanie tejto osobitnej úpravy, a členským štátom identifikácie je tuzemsko alebo si tuzemsko zvolí ako členský štát identifikácie, oznámi daňovému úradu začatie tejto činnosti. Zdaniteľná osoba podľa prvej vety musí v oznámení o začatí uplatňovania tejto osobitnej úpravy uviesť obchodné meno, adresu, elektronickú adresu vrátane prípadných webových sídiel a ďalšie údaje uvedené v osobitnom predpise.28aa) Daňový úrad oznámi zdaniteľnej osobe, že jej povoľuje uplatňovanie tejto osobitnej úpravy; proti tomuto rozhodnutiu nemožno podať odvolanie. Na účely uplatňovania tejto osobitnej úpravy použije zdaniteľná osoba identifikačné číslo pre daň, ktoré má pridelené podľa § 4, § 4b, § 4c alebo § 5.  
(3) Ak zdaniteľná osoba, ktorá podala oznámenie o začatí uplatňovania tejto osobitnej úpravy, nespĺňa podmienky na uplatňovanie osobitnej úpravy, daňový úrad vydá rozhodnutie o tom, že jej nepovoľuje uplatňovanie tejto osobitnej úpravy; proti tomuto rozhodnutiu môže zdaniteľná osoba podať odvolanie. 
(4) Zdaniteľná osoba uvedená v odseku 1 písm. b) druhom bode a štvrtom bode je povinná uplatňovať osobitnú úpravu do konca druhého kalendárneho roka nasledujúceho po kalendárnom roku, v ktorom začala uplatňovať osobitnú úpravu.  
(5) Zdaniteľná osoba uvedená v odseku 2 sa nesmie identifikovať na uplatňovanie tejto osobitnej úpravy v inom členskom štáte.      
(6) Zdaniteľná osoba uvedená v odseku 2 je povinná uplatňovať osobitnú úpravu na všetky premiestnenia vlastného tovaru uskutočnené touto zdaniteľnou osobou podľa odseku 1 písm. a). 
(7) Každú zmenu údajov uvedených v oznámení podľa odseku 2 je zdaniteľná osoba uvedená v odseku 2 povinná oznámiť daňovému úradu.   
(8) Zdaniteľná osoba uvedená v odseku 2 je povinná oznámiť daňovému úradu skončenie činnosti alebo zmenu činnosti v takom rozsahu, že ďalej nebude spĺňať podmienky na uplatňovanie osobitnej úpravy. 
(9) Daňový úrad zruší zdaniteľnej osobe uvedenej v odseku 2 povolenie uplatňovať osobitnú úpravu, ak               
a) táto zdaniteľná osoba oznámi daňovému úradu, že prestala vykonávať činnosť podľa odseku 1 písm. a),
b) možno predpokladať, že táto zdaniteľná osoba prestala vykonávať činnosť podľa odseku 1 písm. a), 
c) táto zdaniteľná osoba prestala spĺňať podmienky na uplatňovanie osobitnej úpravy,  alebo
d) táto zdaniteľná osoba opakovane porušuje povinnosti týkajúce sa uplatňovania osobitnej úpravy.
(10) Daňový úrad o zrušení povolenia podľa odseku 9 vydá rozhodnutie; proti tomuto rozhodnutiu môže zdaniteľná osoba uvedená v odseku 2 podať odvolanie, ktoré nemá odkladný účinok. Zrušením povolenia zaniká platnosť identifikačného čísla pre daň na účely uplatňovania tejto osobitnej úpravy.     
(11) Zdaňovacím obdobím, za ktoré je zdaniteľná osoba uvedená v odseku 2 povinná podať daňové priznanie, je kalendárny mesiac; daňové priznanie sa musí podať aj za zdaňovacie obdobie, v ktorom nepremiestnila vlastný tovar podľa odseku 1 písm. a). Daňové priznanie sa podáva do konca kalendárneho mesiaca nasledujúceho po skončení kalendárneho mesiaca, za ktorý sa daňové priznanie podáva. Ak koniec lehoty na podanie daňového priznania pripadne na sobotu, nedeľu alebo deň pracovného pokoja, posledným dňom lehoty je tento deň.          
(12) Zdaniteľná osoba uvedená v odseku 2 je povinná v daňovom priznaní uviesť        
a) identifikačné číslo pre daň podľa odseku 2 pridelené v tuzemsku a celkovú hodnotu premiestneného tovaru podľa odseku 1 písm. a) bez dane za zdaňovacie obdobie, v ktorom vznikla daňová povinnosť, v členení podľa členských štátov, do ktorých sa tento tovar premiestňuje, 
b) individuálne identifikačné číslo pre daň alebo daňové identifikačné číslo členského štátu, z ktorého sa tovar premiestňuje, ak je k dispozícii, ak sa tovar odosiela alebo prepravuje z iného členského štátu ako je tuzemsko, a celkovú hodnotu premiestneného tovaru podľa odseku 1 písm. a) bez dane, v členení podľa členských štátov, do ktorých sa tento tovar premiestňuje, 
c) každú zmenu údajov, ktorá je známa do uplynutia lehoty na podanie tohto daňového priznania.      
(13) Každú zmenu údajov z podaného daňového priznania podľa odseku 12, ktorá je známa po uplynutí lehoty na podanie daňového priznania, je zdaniteľná osoba uvedená v odseku 2 povinná uviesť v nasledujúcom daňovom priznaní najneskôr do troch rokov odo dňa uplynutia lehoty na podanie pôvodného daňového priznania. V tomto nasledujúcom daňovom priznaní zdaniteľná osoba uvedie príslušný členský štát,  z ktorého a do ktorého sa vlastný tovar odosiela alebo prepravuje, zdaňovacie obdobie a hodnotu premiestneného tovaru, ktorá vyplýva z opravy.
(14) Sumy v daňovom priznaní sa uvádzajú v eurách. Ak sa hodnota premiestneného tovaru určila v inej mene ako v eurách, na prepočet tejto hodnoty na eurá sa použije referenčný výmenný kurz určený a vyhlásený Európskou centrálnou bankou alebo Národnou bankou Slovenska5a) platný posledný deň príslušného zdaňovacieho obdobia alebo nasledujúci deň, ak nebol v posledný deň zdaňovacieho obdobia tento kurz určený a vyhlásený.
(15) Zdaniteľná osoba uvedená v odseku 2 nesmie v daňovom priznaní podľa odseku 12 uviesť odpočítanie dane z tovarov a služieb vzťahujúcich sa na premiestnenie vlastného tovaru pri jednotlivých členských štátoch, z ktorých a do ktorých sa tovar odosiela a prepravuje. 
(16) Na účely uplatnenia § 8 ods. 3, § 9 ods. 2, § 53 ods. 1 písm. c), § 54 alebo § 54d  sa považuje nadobudnutie tovaru v tuzemsku z iného členského štátu, ktoré je oslobodené od dane podľa § 44 písm. d), za nadobudnutie tovaru, pri ktorom bola odpočítaná daň v plnom rozsahu. 
(17) Zdaniteľná osoba uvedená v odseku 2 je povinná viesť záznamy o premiestnení tovaru podľa odseku 1 písm. a) v rozsahu podľa osobitného predpisu,28ac) aby daňový úrad alebo správca dane iného členského štátu, z ktorého a do ktorého bol tovar odoslaný alebo prepravený, mohol preveriť správnosť údajov v daňovom priznaní podľa odseku 12, a uchovávať záznamy po dobu desiatich rokov od konca kalendárneho roka, v ktorom premiestnila tovar podľa odseku 1 písm. a). Zdaniteľná osoba uvedená v odseku 2 je povinná elektronickými prostriedkami na základe žiadosti sprístupniť tieto záznamy daňovému úradu alebo správcovi dane iného členského štátu, z ktorého a do ktorého bol tovar odoslaný alebo prepravený.“. 

51. § 68cb vrátane nadpisu nad paragrafom a nadpisu znie:
„Správa daní pri uplatňovaní osobitných úprav
§ 68cb
Správa daní pri uplatňovaní osobitných úprav podľa § 68a až 68c

(1) Ak členským štátom identifikácie je Slovenská republika, na správu dane vzťahujúcej sa na osobitnú úpravu uplatňovania dane pri dodaní tovarov a služieb podľa § 68 ods. 1 s miestom dodania v inom členskom štáte, ktorý je členským štátom spotreby, sa použije osobitný predpis, 33) ak osobitný predpis28ad) a § 68a až 68c neustanovujú inak. 
(2) Ak členským štátom spotreby je Slovenská republika, na správu dane sa použije osobitný predpis,33) ak osobitný predpis28ad) neustanovuje inak. Ak je zdaniteľná osoba identifikovaná pre uplatňovanie osobitnej úpravy podľa ustanovení zákona platného v inom členskom štáte zodpovedajúcich § 68a až 68c, doručuje písomnosti daňovému úradu elektronickými prostriedkami; na doručovanie sa vzťahuje primerane § 68 ods. 3. Písomnosti sa doručujú zdaniteľnej osobe podľa druhej vety na elektronickú adresu, ktorá bola oznámená členskému štátu identifikácie pri začatí činnosti; na doručovanie sa vzťahuje primerane § 68 ods. 4. 
(3) Ak sa na predaj tovaru uplatňuje osobitná úprava podľa § 68c a členským štátom spotreby je Slovenská republika, zdaniteľná osoba zastúpená sprostredkovateľom a sprostredkovateľ, ktorý uplatňuje osobitnú úpravu na účet tejto zdaniteľnej osoby, sú spoločne a nerozdielne zodpovední za daň nezaplatenú z predaja tovaru. 
(4) Ak členským štátom spotreby je Slovenská republika a zahraničná osoba uviedla v daňovom priznaní nesprávnu daň alebo daň neuviedla, na vyrubenie dane alebo rozdielu dane sa použije skrátené vyrubovacie konanie. 33) 
(5) Ak zdaniteľná osoba, ktorá je identifikovaná pre uplatňovanie osobitnej úpravy podľa § 68a až 68c alebo podľa ustanovení zákona platného v inom členskom štáte zodpovedajúcich § 68a až 68c, opravuje nesprávne uvedenú výšku dane alebo daň neuvedenú v daňovom priznaní, časť 3 daňového priznania sa v rozsahu týchto opráv považuje za dodatočné daňové priznanie. 
(6) Ak je členským štátom spotreby Slovenská republika, osoba, ktorá uplatňuje alebo uplatňovala osobitnú úpravu podľa § 68a až 68c alebo podľa ustanovení zákona platného v inom členskom štáte zodpovedajúcich § 68a až 68c, 
 a) je povinná podať daňovému úradu elektronickými prostriedkami osobitné tlačivo do 30 dní odo dňa zistenia, že nepodala daňové priznanie, ak od pôvodnej lehoty na jeho podanie uplynuli viac ako 3 roky, 
b) je povinná podať daňovému úradu elektronickými prostriedkami osobitné tlačivo do 30 dní odo dňa zistenia, že neuviedla daň alebo daň má byť vyššia, ako bola uvedená v podanom daňovom priznaní, ak od lehoty na podanie pôvodného daňového priznania uplynuli viac ako 3 roky, 
c) je povinná podať daňovému úradu elektronickými prostriedkami osobitné tlačivo do 30 dní odo dňa zistenia, že neuviedla daň alebo daň má byť vyššia, ako bola uvedená v podanom konečnom daňovom priznaní28ae) alebo predchádzajúcich daňových priznaniach po podaní konečného daňového priznania alebo 
d) môže podať daňovému úradu elektronickými prostriedkami osobitné tlačivo, ak zistila, že daň má byť nižšia, ako bola uvedená v podanom daňovom priznaní, ak od lehoty na podanie pôvodného daňového priznania uplynuli viac ako 3 roky, v podanom konečnom daňovom priznaní alebo v predchádzajúcich daňových priznaniach po podaní konečného daňového priznania. 
(7) V osobitnom tlačive podľa odseku 6 sa uvádza 
a) zdaňovacie obdobie, za ktoré nebolo daňové priznanie podané, a všetky údaje potrebné na výpočet celkovej splatnej dane z tovarov a služieb, ak ide o povinnosť podľa odseku 6 písm. a), 
b) zdaňovacie obdobie, ktorého sa oprava týka, a suma dane vyplývajúca z opravy, ak ide o opravu podľa odseku 6 písm. b) až d). 
(8) Osobitné tlačivo podľa odseku 6 sa považuje za daňové priznanie; vzor osobitného tlačiva zverejní finančné riaditeľstvo na webovom sídle finančného riaditeľstva. Ak sa oprava podľa odseku 6 písm. b) až d) týka nesprávne uvedenej výšky dane alebo dane neuvedenej v daňovom priznaní, konečnom daňovom priznaní alebo v daňovom priznaní podanom pred podaním konečného daňového priznania, časť osobitného tlačiva sa v rozsahu týchto opráv považuje za dodatočné daňové priznanie. 
(9) Osoba podľa odseku 6 je povinná v lehote na podanie osobitného tlačiva podľa odseku 6 písm. a) až c) zaplatiť daň vypočítanú z údajov uvedených podľa odseku 7 písm. a) alebo vyplývajúcu z opravy podľa odseku 7 písm. b).“. 

52. Za § 68cb sa vkladá § 68cc, ktorý vrátane nadpisu znie:

„§ 68cc
Správa daní pri uplatňovaní osobitnej úpravy podľa § 68ca

(1) Ak členským štátom identifikácie je Slovenská republika a tovar je odoslaný alebo prepravený do iného členského štátu, na správu dane vzťahujúcej sa na osobitnú úpravu podľa § 68ca sa použije osobitný predpis,33) ak osobitný predpis28ad) alebo § 68ca neustanovujú inak. 
(2) Ak je tovar odoslaný alebo prepravený z iného členského štátu do tuzemska a Slovenská republika  
a) nie je členským štátom identifikácie pre uplatňovanie osobitnej úpravy podľa § 68ca, na správu dane sa použije osobitný predpis,33) ak osobitný predpis28ad) neustanovuje inak, alebo
b) je členským štátom identifikácie, na správu dane sa použije osobitný predpis,33) ak osobitný predpis28ad) alebo § 68ca neustanovujú inak.
(3) Ak členským štátom identifikácie je Slovenská republika a zdaniteľná osoba uplatňujúca osobitnú úpravu podľa § 68ca, ktorá  je zahraničnou osobou, nemá aktivovanú elektronickú schránku podľa osobitného predpisu,33a) je povinná zvoliť si na účely elektronickej komunikácie s daňovým úradom zástupcu, ktorý má aktivovanú elektronickú schránku podľa osobitného predpisu.33a)
(4) Ak členským štátom identifikácie je iný členský štát ako Slovenská republika, písomnosti týkajúce sa tejto osobitnej úpravy doručuje
a) zdaniteľná osoba daňovému úradu elektronickými prostriedkami, pričom na doručovanie sa vzťahuje primerane § 68 ods. 3, 
b) daňový úrad zdaniteľnej osobe na elektronickú adresu, ktorá bola oznámená členskému štátu identifikácie pri začatí činnosti, pričom na doručovanie sa vzťahuje primerane § 68 ods. 4.“.

53. V § 69 ods. 2 sa za slová „bydlisko v tuzemsku“ vkladá čiarka a slová „platiteľ, ktorý má pridelené identifikačné číslo pre daň podľa § 5 alebo osoba registrovaná pre daň podľa § 7“.

54. V § 69 ods. 2 písm. a) a  b) sa vypúšťa slovo „zdaniteľnej“.

55. V § 69 ods. 2 písm. b) prvý bod znie:
„1. predaja tovaru na diaľku podľa § 14 ods. 1 alebo dodania tovaru, pri ktorom zahraničná osoba uplatňuje osobitnú úpravu podľa § 68b alebo podľa ustanovenia zákona platného v inom členskom štáte zodpovedajúceho § 68b,“.

56. V § 69 ods. 2 sa písmeno b) dopĺňa piatym bodom, ktorý znie: 
„5. tovaru, na dodanie ktorého zahraničná osoba z iného členského štátu alebo z tretieho štátu, ktorá je obchodníkom, uplatňuje osobitnú úpravu podľa § 66.“.  

57. V § 69 ods. 8 sa za slovo „ak” vkladajú slová „§ 69aa alebo”.    

58. Za § 69a sa vkladá § 69aa, ktorý vrátane nadpisu znie:

„§ 69aa
Osoba povinná platiť daň pri dovoze tovaru v osobitnom prípade

(1)  Ak sa pri predaji tovaru na diaľku dovážaného do tuzemska z územia tretích štátov, ktorý nie je predmetom spotrebnej dane, v zásielke, ktorej vlastná hodnota nepresahuje 150 eur, neuplatní osobitná úprava podľa § 68c alebo podľa ustanovenia zákona platného v inom členskom štáte zodpovedajúceho § 68c a odoslanie alebo preprava tohto tovaru skončí v tuzemsku, osobou povinnou platiť daň pri dovoze tovaru je dodávateľ tovaru; ak podľa § 8 ods. 7 druhej vety platí, že zdaniteľná osoba, ktorá uľahčuje predaj tohto tovaru na diaľku, tento tovar sama prijala a sama dodala, osobou povinnou platiť daň pri dovoze tovaru je táto zdaniteľná osoba.
(2)  Ak osoba podľa odseku 1 nie je usadená na území Európskej únie a má sídlo alebo prevádzkareň, ktorá sa zúčastňuje na dodaní tovaru podľa odseku 1, na území tretieho štátu, s ktorým Európska únia neuzatvorila dohodu o vzájomnej pomoci, boji proti podvodom a vymáhaní pohľadávok v oblasti dane z pridanej hodnoty, je povinná určiť na splnenie povinnosti platiť daň pri dovoze tovaru podľa odseku 1 zástupcu, ktorý je usadený na území Európskej únie.
(3)  Zástupca podľa odseku 2 je povinný na tlačive, ktorého vzor určí a uverejní finančné riaditeľstvo na webovom sídle finančného riaditeľstva, oznámiť finančnému riaditeľstvu skutočnosť, že ho osoba podľa odseku 1 určila ako zástupcu na splnenie povinnosti platiť daň pri dovoze tovaru podľa odseku 1, a to bezodkladne po tomto určení; na výzvu colného úradu je zástupca podľa odseku 2 povinný elektronickými prostriedkami bezodkladne sprístupniť dokumenty, ktoré toto určenie preukazujú.
(4)  Osoba podľa odseku 1 a zástupca podľa odseku 2 sú na účely plnenia povinností podľa odsekov 1 až 3 a odsekov 5 až 7 povinní komunikovať s colným úradom elektronicky postupom podľa osobitného predpisu;33a) ak je osoba podľa odseku 1 alebo zástupca podľa odseku 2 zahraničnou osobou a nemá aktivovanú elektronickú schránku podľa osobitného predpisu,33a) je povinný zvoliť si na účely elektronickej komunikácie s colným úradom zástupcu, ktorý má aktivovanú elektronickú schránku podľa osobitného predpisu.33a)
(5)  Ak daň pri dovoze tovaru podľa odseku 1 nebola osobou povinnou platiť daň podľa odseku 1 alebo ňou ustanoveným zástupcom podľa odseku 2 zaplatená, daň môže zaplatiť aj príjemca zásielky podľa odseku 1; colný úrad oznámi túto skutočnosť príjemcovi a určí lehotu na zaplatenie dane. 
(6)  Na dodanie tovaru podľa odseku 1 v tuzemsku sa uplatňovanie osobitnej úpravy podľa § 68b alebo podľa ustanovenia zákona platného v inom členskom štáte zodpovedajúceho § 68b nevzťahuje. Ak bol na splnenie povinnosti zaplatiť daň pri dovoze tovaru určený zástupca podľa odseku 2, je tento zástupca súčasne osobou povinnou platiť daň aj pri dodaní tohto tovaru. Ak osoba podľa odseku 1 alebo zástupca podľa odseku 2 nie je platiteľom, stáva sa platiteľom dodaním tovaru podľa odseku 1. Na registračnú povinnosť osoby podľa druhej vety sa primerane vzťahujú § 4 ods. 2 alebo § 5 ods. 3 a na postup daňového úradu pri registrácii pre daň sa primerane vzťahujú § 4 ods. 4 alebo § 5 ods. 3. 
(7)  Ak je zástupca podľa odseku 2 iná osoba ako dlžník podľa colných predpisov, dlžník podľa colných predpisov zodpovedá spoločne a nerozdielne za daň pri dovoze tovaru podľa odseku 1 nezaplatenú týmto zástupcom.“. 

59. V § 70 ods. 2 sa vypúšťajú písmená g) a h). 

Doterajšie písmená i) a j) sa označujú ako písmená g) a h).   

Poznámka pod čiarou k odkazu 28dc sa vypúšťa.

60. V § 70 ods. 4 sa vypúšťa písmeno d). 

61. § 70 sa dopĺňa odsekmi 12 a 13, ktoré znejú:
„(12) Zdaniteľná osoba iná ako zdaniteľná osoba podľa § 9 ods. 5, ktorá uľahčuje na území Európskej únie dodanie služby podľa § 9 ods. 5 prostredníctvom využitia elektronického komunikačného rozhrania, ako je elektronické trhovisko, elektronická platforma, elektronický portál alebo podobný elektronický prostriedok, je povinná uchovávať podrobné záznamy28g) o týchto dodaniach tak, aby umožnili daňovému úradu preveriť, či sa daň uplatnila správne, a na požiadanie daňového úradu ich sprístupniť elektronickými prostriedkami. Uvedené záznamy sa uchovávajú do konca kalendárneho roka, v ktorom uplynie desať rokov od skončenia roka, ktorého sa týkajú.  
(13) Zdaniteľná osoba, ktorá premiestňuje tovar inej zdaniteľnej osoby na jej účet z tuzemska do iného členského štátu (§ 8 ods. 4) bez jej výslovného pokynu, je povinná túto inú zdaniteľnú osobu najneskôr pri preprave alebo odoslaní tohto tovaru informovať, že tovar bude premiestnený alebo sa premiestňuje.“.

62. V § 71 ods. 2 sa vypúšťa druhá veta.     

63. V § 71 ods. 5 sa na konci pripája táto veta: „Povinnosť podľa druhej vety sa nevzťahuje na zdaniteľnú osobu, ktorá nie je platiteľom, ak ide o faktúru o dodaní tovaru alebo služby, ktorú má prijať vo vzťahu k poskytovaniu nájmu nehnuteľnosti oslobodeného od dane podľa § 38 ods. 3, ak táto nehnuteľnosť nie je zaradená v obchodnom majetku podľa osobitného predpisu;29aaaaa) to neplatí, ak je táto zdaniteľná osoba povinná zabezpečiť, aby mohla prijať elektronickú faktúru vo vzťahu k iným ňou uskutočňovaným plneniam.“. 

Poznámka pod čiarou k odkazu 29aaaaa znie:
„29aaaaa) § 2 písm. m) zákona č. 595/2003 Z. z. v znení neskorších predpisov.“.

64. V § 72 ods. 9 úvodnej vete sa vypúšťajú slová „písm. a) a b)“.

65. V § 72 sa odsek 10 dopĺňa písmenami d) a e), ktoré znejú:
	„d) prijatí platby pred dodaním tovaru alebo služby podľa písmena a),
	e) premiestnení vlastného tovaru v rámci osobitnej úpravy podľa § 68ca.“.

66. V § 72 ods. 11 písmeno c) znie: 
„c) je alebo má byť poskytnuté Ministerstvu obrany Slovenskej republiky v súvislosti 
so zákazkami v oblasti obrany a bezpečnosti štátu,“.

67. V § 72 sa odsek 11 dopĺňa písmenom  d), ktoré znie:
	„d) je spojené s utajovanou skutočnosťou29aac) alebo limitovanou informáciou,29aaca) vyžaduje si utajovanú skutočnosť alebo limitovanú informáciu alebo ktoré obsahuje utajovanú skutočnosť alebo limitovanú informáciu.“.

Poznámky pod čiarou k odkazom 29aac a 29aaca znejú: 
„29aac) Napríklad § 2 písm. a) a b) zákona č. 215/2004 Z. z. o ochrane utajovaných skutočností a o zmene alebo doplnení niektorých zákonov.
29aaca) § 3a zákona č. 215/2004 Z. z. v znení zákona č. 367/2024 Z. z.“.

68. V § 73 sa odsek 1 dopĺňa písmenom f), ktoré znie:
„f) od konca kalendárneho mesiaca, v ktorom bol dodaný tovar alebo služba s miestom dodania v inom členskom štáte, ak je osobou povinnou platiť daň príjemca tovaru alebo služby.“.

69. V § 73 ods. 1 písm. f) sa slová „od konca kalendárneho mesiaca“ nahrádzajú slovami „odo dňa“.

70. V § 73 ods. 3 sa slovo „tento“ nahrádza slovami „ najbližší nasledujúci pracovný“. 

71. V § 74 odsek 2 znie:
„(2) Faktúra nemusí obsahovať 
a) identifikačné číslo pre daň príjemcu tovaru alebo služby, ak ide o tovar premiestnený v rámci osobitnej úpravy pre premiestnenie vlastného tovaru podľa § 68ca,  
b) údaje podľa odseku 1 písm. g) až i), ak formou odkazu na množstvo alebo rozsah a druh tovaru alebo služby možno určiť základ dane pri dodaní tovaru alebo služby s miestom dodania v inom členskom štáte a ak osobou povinnou platiť daň je príjemca tovaru alebo služby.“.
 
72. V § 79 ods. 6 sa na konci pripájajú tieto vety: „O zániku nároku na vrátenie nadmerného odpočtu vydá daňový úrad oznámenie, proti ktorému môže platiteľ podať námietku do ôsmich dní odo dňa jeho doručenia; zmeškanie lehoty na podanie námietky nie je možné odpustiť podľa osobitného predpisu.29bb) Ak daňový úrad námietke vyhovie, nárok na vrátenie nadmerného odpočtu nezaniká a daňový úrad pokračuje v daňovej kontrole. Proti rozhodnutiu o námietke nemožno podať opravný prostriedok.“.

Poznámka pod čiarou k odkazu 29bb znie:
„29bb) § 29 zákona č. 563/2009 Z. z. v znení zákona č. 435/2013 Z. z.“.

73. V § 79a ods. 2 sa na konci pripája čiarka a tieto slová: „a ani doba odo dňa nasledujúceho po uplynutí lehoty na vrátenie nadmerného odpočtu podľa § 79 ods. 1, 2 alebo ods. 5 do dňa, ktorým daňový úrad pokračuje v daňovej kontrole podľa § 79 ods. 6“.

74. V § 80 ods. 1 písm. b) sa na konci pripája čiarka a tieto slová: „okrem tovaru, ktorý premiestnil v rámci osobitnej úpravy pre premiestnenie vlastného tovaru podľa § 68ca“. 

75. V § 80 ods. 1 písm. b) sa na konci pripája čiarka a tieto slová: „okrem tovaru, ktorý premiestnil v rámci osobitnej úpravy pre premiestnenie vlastného tovaru podľa § 68ca“. 

76. V § 80 ods. 1 písm. d) sa za slová „§ 15 ods. 1“ vkladajú slová „alebo § 16“. 

77. V § 80 ods. 1 písmeno e) znie:
„e) dodal tovar iný ako tovar podľa písmena a) alebo podľa písmena c) zdaniteľnej osobe alebo právnickej osobe, ktorá nie je zdaniteľnou osobou, ktoré sú identifikované pre daň v inom členskom štáte, a sú osobami povinnými platiť daň podľa ustanovenia zákona platného v inom členskom štáte zodpovedajúceho § 69 ods. 2.“. 

78. V § 80 ods. 1 sa vypúšťajú písmená f) a g). 

79. V § 80 ods. 4 písm. a) úvodnej vete sa slovo „opravná“ nahrádza slovom „elektronická“ a za slovami „odseku 5“ sa vypúšťa čiarka a slová „ktoré sa menia,“. 

80. V § 80 ods. 4 písm. b) sa slovo „nadobúdateľa“ nahrádza slovom „odberateľa“.

81. V § 80 ods. 4 písm. c) sa na konci pripája čiarka a tieto slová: „okrem tovaru, ktorý premiestnil v rámci osobitnej úpravy pre premiestnenie vlastného tovaru podľa § 68ca“. 

82. V § 80 ods. 4 sa vypúšťa písmeno f). 

83. V § 80 ods. 5 písm. c) treťom bode sa vypúšťajú slová „h) v časti za bodkočiarkou,“. 

84. V § 80 odsek 8 znie:
„Údaje podľa odseku 4 písm. a) a odsekov 6 a 7 sa oznamujú elektronickou správou podľa osobitného predpisu upravujúceho formát jednotnej dátovej správy alebo prostredníctvom doručovacej služby. Ak sa na zaslanie elektronickej faktúry použije doručovacia služba, povinnosť oznámiť údaje podľa odseku 5 sa považuje za splnenú odovzdaním elektronickej faktúry doručovacej službe. Finančné riaditeľstvo údaje podľa odseku 4 písm. a) a odsekov 6 a 7 uchováva v lehote na zánik práva vyrubiť daň. Údaje o dodaní tovaru alebo služby, ktoré sú predmetom oznamovania podľa odseku 4 písm. a) a odsekov 6 a 7, nie je možné sprístupniť dodávateľovi ani odberateľovi tohto dodania.“. 

85. V § 80a ods. 5 sa za slovami „a 4“ vypúšťa čiarka a slová „ktoré sa menia“. 

86. V § 80a odsek 8 znie:
„Údaje podľa odsekov 3 až 5 sa oznamujú elektronickou správou podľa osobitného predpisu upravujúceho formát jednotnej dátovej správy alebo prostredníctvom doručovacej služby. Ak sa na zaslanie elektronickej faktúry použije doručovacia služba, povinnosť oznámiť údaje podľa odsekov 3 až 5 sa považuje za splnenú odovzdaním elektronickej faktúry doručovacej službe. Finančné riaditeľstvo údaje podľa odsekov 3 a 5 uchováva v lehote na zánik práva vyrubiť daň. Údaje o dodaní tovaru alebo služby, ktoré sú predmetom oznamovania podľa odsekov 3 a 5, nie je možné sprístupniť dodávateľovi ani odberateľovi tohto dodania.“.

87. V § 85o ods. 1 sa číslo „15“ nahrádza číslom „14“.

88. V § 85o ods. 2 posledná veta znie:
„Platiteľ nesmie vyhotoviť elektronickú faktúru podľa odseku 4 pri plnení podľa prvej vety, ak je príjemcom plnenia Slovenská informačná služba, Vojenské spravodajstvo, Ministerstvo obrany Slovenskej republiky  pri plnení určenom na zabezpečenie obrany a bezpečnosti štátu41a) alebo ak je plnenie spojené s utajovanou skutočnosťou alebo limitovanou informáciou, vyžaduje si utajovanú skutočnosť alebo limitovanú informáciu alebo plnenie obsahuje utajovanú skutočnosť alebo limitovanú informáciu.“. 

Poznámka pod čiarou k odkazu 41a znie: 

„41a) Zákon č. 319/2002 Z. z. o obrane Slovenskej republiky v znení neskorších predpisov.“. 

89. V § 85o ods. 9 písm. c) sa za slovo „oznámi“ vkladajú slová „z tejto elektronickej faktúry údaje v časti pred bodkočiarkou a“ a vypúšťajú sa slová „a údaje, ktoré sa menia“. 

90. V § 85o sa vypúšťa odsek 10. 

Doterajšie odseky 11 až 24 sa označujú ako odseky 10 až 23. 

91. V § 85o ods. 10 sa slová „odsekov 9 a 10“ nahrádzajú slovami „odseku 9“ a na konci sa pripájajú tieto vety: „Finančné riaditeľstvo údaje podľa odseku 9 uchováva v lehote na zánik práva vyrubiť daň. Údaje o dodaní tovaru alebo služby, ktoré sú predmetom oznamovania podľa odseku 9, nie je možné sprístupniť dodávateľovi ani odberateľovi tohto dodania.“.

92. V § 85o odseky 11 až 13 znejú:
„(11) Daňový úrad uloží pokutu do výšky 10 000 eur platiteľovi podľa odseku 2, ktorý
a) neoznámil údaje podľa odseku 9 alebo oznámil tieto údaje po uplynutí lehoty uvedenej v odseku 9,
b) neoznámil všetky údaje, ktoré bol povinný oznámiť podľa odseku 9 alebo oznámil údaje, ktoré bol povinný oznámiť podľa odseku 9, nesprávne. 
(12) Daňový úrad uloží pokutu do výšky 100 000 eur platiteľovi podľa odseku 2, ak sa dopustí konania podľa odseku 11 opakovane. 
(13) Daňový úrad prihliadne pri určení výšky pokuty podľa odsekov 11 a 12 na závažnosť a dĺžku trvania protiprávneho stavu; pokutu podľa odsekov 11 a 12 neuloží, ak
a) platiteľ podľa odseku 2 opraví nesprávne uvedené údaje, ktoré bol povinný oznámiť podľa odseku 9, a z povahy veci vyplýva, že tieto údaje boli uvedené nesprávne z dôvodu zrejmého omylu, alebo
b) platiteľ podľa odseku 2 neoznámil údaje v lehote podľa odseku 9 z dôvodov preukázateľnej technickej poruchy na strane certifikovaného poskytovateľa doručovacej služby a údaje oznámil bezodkladne po odstránení tejto poruchy.“. 

93. V § 85o ods. 15 sa slová „povinnosti podľa odsekov 9 a 10“ nahrádzajú slovami „povinnosť podľa odseku 9“. 

94. [bookmark: _Hlk234315756]V § 85o odseky 22 a 23 znejú:
[bookmark: paragraf-85o.odsek-23.text]„(22) Ak sa v období od 1. januára 2027 do 30. júna 2030 vyhotovuje doklad alebo oznámenie, ktoré mení pôvodnú faktúru vyhotovenú pri dodaní tovaru alebo služby uskutočnenom do 31. decembra 2026 a osobitne a jednoznačne sa na ňu vzťahuje, na jeho vyhotovenie sa môžu uplatniť rovnaké podmienky podľa § 71 až 76 v znení účinnom do 30. júna 2030 ako na vyhotovenie pôvodnej faktúry, ktorú mení; ak pôvodnou faktúrou je elektronická faktúra podľa odseku 4 alebo odseku 20, doklad alebo oznámenie, ktoré ju mení, musí spĺňať rovnaké podmienky, okrem pôvodnej elektronickej faktúry, ktorá nebola zaslaná doručovacou službou, ku ktorej doklad alebo oznámenie, ktoré ju mení, môže byť zaslané alebo prijaté aj doručovacou službou.
(23) Ak sa v období od 1. júla 2030 vyhotovuje doklad alebo oznámenie, ktoré mení pôvodnú faktúru vyhotovenú pri dodaní tovaru alebo služby uskutočnenom do 30. júna 2030 a osobitne a jednoznačne sa na ňu vzťahuje, na jeho vyhotovenie sa môžu uplatniť rovnaké podmienky podľa § 71 až 76 v znení účinnom do 30. júna 2030 ako na vyhotovenie pôvodnej faktúry, ktorú mení, okrem dokladu alebo oznámenia, ktoré mení pôvodnú faktúru vyhotovenú pri dodaní tovaru alebo služby, z ktorej údaje sa oznamujú podľa § 80, ktoré musí byť vyhotovené ako elektronická faktúra podľa § 71. Ak pôvodnou faktúrou je elektronická faktúra podľa odseku 4 alebo odseku 20, doklad alebo oznámenie, ktoré ju mení, musí spĺňať rovnaké podmienky, okrem pôvodnej elektronickej faktúry, ktorá nebola zaslaná doručovacou službou, ku ktorej doklad alebo oznámenie, ktoré ju mení, môže byť zaslané alebo prijaté aj doručovacou službou.“.
95. Za § 85o sa vkladá § 85p, ktorý vrátane nadpisu znie:   

„§ 85p
Prechodné ustanovenia k úpravám účinným od 1. januára 2027

(1) V období od 1. januára 2027 do 30. júna 2028 sa dodanie plynu prostredníctvom sústavy zemného plynu, ktorá sa nachádza na území Európskej únie, alebo siete, ktorá je k takejto sústave pripojená, dodanie elektriny a dodanie tepla alebo chladu prostredníctvom teplárenských sietí alebo chladiarenských sietí zdaniteľnej osobe alebo právnickej osobe, ktorá nie je zdaniteľnou osobou, u ktorých nadobudnutie tovaru nie je predmetom dane podľa § 11 ods. 4 alebo podľa ustanovenia zákona platného v inom členskom štáte zodpovedajúceho § 11 ods. 4 alebo osobe inej ako zdaniteľnej osobe, považuje na účely uplatňovania osobitnej úpravy podľa § 68b v znení účinnom do 30. júna 2028 za predaj tovaru na diaľku na území Európskej únie, ak zdaniteľná osoba, ktorá dodáva tento tovar, nie je usadená v členskom štáte, v ktorom je miesto dodania tovaru.
(2) Ak platiteľ podľa § 85o ods. 2 v období od 1. januára 2027 do 30. júna 2027 nevyhotoví elektronickú faktúru podľa § 85o ods. 4 v lehote podľa § 85o ods. 6, daňový úrad mu pokutu podľa osobitného predpisu neuloží.41b) 
(3) Ak u platiteľa podľa § 85o ods. 2 v období od 1. januára 2027 do 30. júna 2027 nastanú dôvody na uloženie pokuty podľa § 85o ods. 11 v znení účinnom od 1. januára 2027, daňový úrad mu pokutu podľa § 85o ods. 11 v znení účinnom od 1. januára 2027 neuloží.
(4) Ustanovenie § 79 ods. 6 v znení účinnom od 1. januára 2027 sa uplatní, ak posledný deň obdobia, počas ktorého sa posudzuje splnenie podmienky pre zánik nadmerného odpočtu, nastane po 31. decembri 2026.“.

Poznámka pod čiarou k odkazu 41b znie:
„41b) § 155 ods. 1 písm. e) zákona č. 563/2009 Z. z. v znení neskorších predpisov.“.

96. Za § 85p sa vkladá § 85q, ktorý vrátane nadpisu znie:  

„§ 85q
Prechodné ustanovenie k úprave účinnej od 1. júla 2028 

V období od 1. júla 2028 do 30. júna 2029 sa postupuje podľa § 8a, § 11a, § 23 ods. 1, § 49 ods. 2 písm. c), § 55 ods. 3 písm. c), § 69 ods. 6, § 70 ods. 2 a 4, § 80 ods. 1 písm. e) až g) a § 80 ods. 4 písm. f) v znení účinnom do 30. júna 2028, ak sa odoslanie alebo preprava tovaru v režime call-off stock začala najneskôr 30. júna 2028.“.

97. Príloha č. 6 sa dopĺňa bodom 34, ktorý znie: 
„34. Smernica Rady (EÚ) 2025/1539 z 18. júla 2025, ktorou sa mení smernica 2006/112/ES, pokiaľ ide o pravidlá v oblasti DPH týkajúce sa zdaniteľných osôb, ktoré uľahčujú predaj dovážaného tovaru na diaľku, a o uplatňovaní osobitnej úpravy pre predaj tovaru na diaľku dovážaného z tretích území alebo tretích krajín a osobitných úprav pre priznávanie a platbu DPH pri dovoze  (Ú. v. EÚ L, 2025/1539, 25.7.2025).“.




Čl. II

Zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení zákona č. 331/2011 Z. z., zákona č. 332/2011 Z. z., zákona č. 384/2011 Z. z., zákona č. 546/2011 Z. z., zákona č. 69/2012 Z. z., zákona č. 91/2012 Z. z., zákona č. 235/2012 Z. z., zákona č. 246/2012 Z. z., zákona č. 440/2012 Z. z., zákona č. 218/2013 Z. z., zákona č. 435/2013 Z. z., zákona č. 213/2014 Z. z., zákona č. 218/2014 Z. z., zákona č. 333/2014 Z. z., zákona č. 361/2014 Z. z., zákona č. 130/2015 Z. z., zákona č. 176/2015 Z. z., zákona č. 252/2015 Z. z., zákona č. 269/2015 Z. z., zákona č. 393/2015 Z. z., zákona č. 447/2015 Z. z., zákona č. 125/2016 Z. z., zákona č. 298/2016 Z. z., zákona č. 339/2016 Z. z., zákona č. 267/2017 Z. z., zákona č. 344/2017 Z. z., zákona č. 177/2018 Z. z., zákona č. 213/2018 Z. z., zákona č. 368/2018 Z. z., zákona č. 35/2019 Z. z., zákona č. 221/2019 Z. z., zákona č. 369/2019 Z. z., zákona č. 390/2019 Z. z., zákona č. 46/2020 Z. z., zákona č. 198/2020 Z. z., zákona č. 296/2020 Z. z., zákona č. 312/2020 Z. z., zákona č. 416/2020 Z. z., zákona č. 421/2020 Z. z., zákona č. 45/2021 Z. z., zákona č. 395/2021 Z. z., zákona č. 408/2021 Z. z., zákona č. 39/2022 Z. z., zákona č. 250/2022 Z. z., zákona č. 325/2022 Z. z., zákona č. 395/2022 Z. z., zákona č. 433/2022 Z. z., zákona č. 496/2022 Z. z., zákona č. 519/2022 Z. z.,  zákona č. 59/2023 Z. z.,  zákona č. 507/2023 Z. z.,  zákona č. 508/2023 Z. z., zákona č. 87/2024 Z. z., zákona č. 102/2024 Z. z., zákona č. 251/2024 Z. z., zákona č. 279/2024 Z. z., zákona č. 153/2025 Z. z., zákona č. 384/2025 Z. z. a zákona č. 385/2025 Z. z. sa mení a dopĺňa takto:

1. V § 16 ods. 7 sa na konci pripája táto veta: „Dodatočné daňové priznanie nemožno podať do márneho uplynutia lehoty na podanie námietky proti oznámeniu o zániku nároku podľa osobitného predpisu,20ac) alebo ak námietka bola podaná, do dňa doručenia rozhodnutia o námietke proti tomuto oznámeniu.“. 

Poznámka pod čiarou k odkazu 20ac znie:
„20ac) § 79 ods. 6 zákona č. 222/2004 Z. z. v znení neskorších predpisov.
§ 11 ods. 6 zákona č. 251/2024 Z. z. v znení zákona č. ... /2026 Z. z.“.

1. V § 46 ods. 10 sa za druhú vetu vkladá nová tretia veta, ktorá znie: „Do lehoty na vykonanie daňovej kontroly sa nezapočítavajú dni, ktoré uplynú odo dňa doručenia oznámenia o zániku nároku podľa osobitného predpisu20ac) do dňa doručenia rozhodnutia o vyhovení námietke proti tomuto oznámeniu.“.

1. V § 55 ods. 12 písm. c) sa slová „deň, keď bola platba pripísaná na účet iného správcu dane“ nahrádzajú slovami „deň vzniku daňového nedoplatku, najskôr však deň odpísania platby z účtu daňového subjektu“. 

Čl. III

Zákon č. 251/2024 Z. z. o dani zo sladených nealkoholických nápojov a o zmene a doplnení niektorých zákonov sa mení a dopĺňa takto:

1. V § 2 písm. a) prvom bode a druhom bode sa na konci pripájajú tieto slová:  „v obale s objemom najviac 250 ml“. 

2. [bookmark: _Hlk220932319]V § 8 ods. 1 písm. b) druhom bode sa za slovo „ľadu“ vkladá čiarka a slová „alebo oxidu uhličitého“ sa nahrádzajú slovami „oxidu uhličitého, mlieka alebo jeho rastlinnej náhrady“.

3. V § 11 ods. 6 sa na konci pripájajú tieto vety: „O zániku nároku na vrátenie dane podľa prvej vety vydá daňový úrad oznámenie, proti ktorému môže exportér alebo zdaniteľná osoba podľa odseku 1 písm. d) podať námietku do ôsmich dní odo dňa jeho doručenia; zmeškanie lehoty na podanie námietky nie je možné odpustiť podľa Daňového poriadku.16a) Ak daňový úrad námietke vyhovie, nárok na vrátenie dane nezaniká a daňový úrad pokračuje v daňovej kontrole. Proti rozhodnutiu o námietke nemožno podať opravný prostriedok.“.

Poznámka pod čiarou k odkazu 16a znie:
„16a) § 29 Daňového poriadku.“.

4. V § 12 ods. 2 sa za slová „alebo 2202 99 19“ vkladá čiarka a slová „celkovom množstve vyrobeného a prijatého nápoja obsahujúceho pridaný cukor alebo sladidlo a zároveň obsahujúceho kávu, čaj alebo ich náhrady“ a za slovo „ľadu“ sa vkladá čiarka a slová „alebo oxidu uhličitého“ sa nahrádzajú slovami „oxidu uhličitého, mlieka alebo jeho rastlinnej náhrady“.
5. Za § 15 sa vkladá § 15a, ktorý vrátane nadpisu znie:

„§ 15a
Prechodné ustanovenia k úpravám účinným od 1. januára 2027

(1) Daňová povinnosť podľa § 6 zo sladeného nealkoholického nápoja, ktorý je výživovým doplnkom v obale s objemom viac ako 250 ml, nevzniká, ak sa jeho prvé dodanie v tuzemsku uskutočnilo do 31. decembra 2026.
(2) Preukázateľne zdaneným sladeným nealkoholickým nápojom nie je sladený nealkoholický nápoj, ktorý je výživovým doplnkom v obale s objemom viac ako         250 ml, a ktorého prvé dodanie v tuzemsku bolo uskutočnené do 31. decembra 2026; ak z čísla výrobnej šarže sladeného nealkoholického nápoja, ktorý je výživovým doplnkom v obale s objemom viac ako 250 ml, alebo zo sprievodnej dokumentácie sladeného nealkoholického nápoja, ktorý je výživovým doplnkom v obale s objemom viac ako 250 ml, vyplýva, že sladený nealkoholický nápoj, ktorý je výživovým doplnkom v obale s objemom viac ako 250 ml, bol vyrobený do 31. decembra 2026, predpokladá sa, že tento sladený nealkoholický nápoj nie je preukázateľne zdaneným sladeným nealkoholickým nápojom.
(3) Ustanovenie § 11 ods. 6 v znení účinnom od 1. januára 2027 sa uplatní, ak posledný deň obdobia, počas ktorého sa posudzuje splnenie podmienky pre zánik nároku na vrátenie dane, nastane po 31. decembri 2026.“.

6. § 16 vrátane nadpisu znie:
„§ 16
Záverečné ustanovenia

(1) Tento zákon bol prijatý v súlade s právne záväzným aktom Európskej únie v oblasti technických predpisov.34)
(2) Ustanovenia tohto zákona účinné od 1. januára 2027 boli prijaté v súlade s právne záväzným aktom Európskej únie v oblasti technických predpisov.“.

[bookmark: _Hlk209003577]

Čl. IV

Tento zákon nadobúda účinnosť dňom vyhlásenia, okrem čl. I bodov 1, 6, 11, 12, 19, 24, 30, 31, 33, 63, 72, 73 a bodov 87 až 95, čl. II a III, ktoré nadobúdajú účinnosť 1. januára 2027, čl. I bodov 3 až 5, 7 až 10, 13 až 18, 20 až 23, 25 až 29, 32, 34 až 61, 68, 71, 74, 76 až 78 a bodov 80 až 82 a 96, ktoré nadobúdajú účinnosť 1. júla 2028 a čl. I bodov 62, 64 až 67, 69, 70, 75, 79 a bodov 83 až 86, ktoré nadobúdajú účinnosť 1. júla 2030.

